กรมอนามัย ร่วมกระทรวงศึกษาธิการ นำบทเรียนต่างประเทศ เตรียมพร้อม 6 มิติเข้ม เปิดเรียนได้อย่างปลอดภัย
กรมอนามัย ร่วมกระทรวงศึกษาธิการ นำบทเรียนต่างประเทศ เตรียมพร้อม 6 มิติเข้ม เปิดเรียนได้อย่างปลอดภัย แพทย์หญิงพรรณพิมล วิปุลากร อธิบดีกรมอนามัย กล่าวถึงความคืบหน้าในการเตรียมความพร้อมเปิดเทอม ในวันที่ 1 กรกฎาคมนี้ ว่า ได้นำบทเรียนจากหลายประเทศมาประกอบการพิจารณาวางระบบจัดการภาพรวม ซึ่งบทเรียนของประเทศฝรั่งเศส มีเด็กเล็กเนอสเซอรี่กับประถมติดเชื้อถึง 70 ราย หลังผ่อนปรนมาตรการล็อคดาวน์ เช่นเดียวกับเกาหลี ที่พบนักเรียนมัธยมปลายติดเชื้อ 2 ราย กลายเป็นประเด็นที่กรมอนามัย ต้องระวังเพิ่ม โดยนำมาพิจารณาร่วมกับกระทรวงศึกษาธิการและวางระบบเตรียมความพร้อมโรงเรียนใน 6 มิติ ได้แก่ มิติด้านความปลอดภัยจากการแพร่การแพร่เชื้อโรค มิติการเรียนรู้ มิติความครอบคลุมดูแลถึงเด็กด้อยโอกาส มิติสวัสดิภาพและการคุ้มครอง มิตินโยบาย และมิติการบริหารการเงิน เพื่อให้เด็กกลับเรียนในโรงเรียนได้อย่างปลอดภัย โดยรูปแบบปฏิบัติเสร็จแล้วพร้อมให้โรงเรียนเข้าไปประเมินตนเองเบื้องต้นผ่านแพลตฟอร์ม Thai Stop Covic ซึ่งผู้ปกครองเองก็สามารถช่วยประเมินโรงเรียนของบุตรหลานได้ด้วย ข้อมูลทั้งหมดที่ได้กรมอนามัย จะส่งให้ศึกษาธิการจังหวัดใช้วางระบบให้เข้ากับบริบทของแต่ละพื้นที่ต่อไปด้วย ทั้งนี้การเตรียมพร้อมโรงเรียน 6 มิติ มีโรงเรียนที่เริ่มนำไปทดลองจริงก่อนเปิดเรียนแล้ว อย่างโรงเรียนอนุบาลพิบูลเวศม์ ย่านสุขุมวิท พบได้รับความร่วมมือเป็นอย่างดี ทั้งโรงเรียน ผู้ปกครองและตัวนักเรียนเองที่ช่วยกันปฏิบติตามมาตรการต่างๆ อย่างเคร่งครัด โดยเฉพาะเรื่องการสวมหน้ากากอนามัยตลอดเวลาอย่างไรก็ตาม จากการทดสอบระบบพบว่า การจัดระยะห่างในห้องเรียน ทำให้แต่ละห้องจุนักเรียนได้เพียงครึ่งหนึ่งของจำนวนปกติ ซึ่งจุดนี้แต่ละโรงเรียนต้องออกแบบการเรียนการสอนให้เข้ากันบริบทพื้นที่ คืออาจจัดเป็นห้องเรียนคู่ขนาด ผลัดกันเรียนเป็นรอบเหลื่อมเวลา หรือหากสะดวกก็ให้ส่วนหนึ่งเป็นการเรียนออนไลน์แทน